Violenza en paraulas

Da Peider Andri Parli, ANR

Per nossa vita industrialisada ed electronisada tutgan paraulas tar iI mund dals uffants. Ellas vegnan preschentadas sco cudeschs d'uffants, sco films da dissegns animads, sin cassettas u sin videos - propi quintadas sco antruras vegnan ellas mo pli darar. Forsa manca il temp per quintar, forsa la persuna, forsa però na datti er betg pli las situaziuns per quintar paraulas sco lavurs lungurusas ch'ins ha fatg da cuminanza sco p. ex. filar launa u liar si tirc. Atgnamain cuntegnessan paraulas tut quai che procura per tensiun: Violenza, sgarschur, ventira, cletg ed abundanza, sco er la pussaivladad da s'identifitgar cun I'erox (u cun I'eroxa) e da superar cun e tras el (u ella) situaziuns criticas e privlusas - per survegnir a la fin il regal dals regals (silmain or d'in'optica masculina): La princessa. Sch'ins guarda bain èn quai precis ils medems elements che rendan interessant e tensius films p. ex. dal gener James Bond. U ditg cun ina furmla curta e pregnanta: Er tar paraulas èn "sex and crime" savens puncts impurtants (guarda paraula 118).

Cunfins tecnics
En il decurs dals onns è sut influenza dals frars Grimm, en circuls scientifics enconuschents sco fitg pruds, è la sexualitad vegnida bandischada da las paraulas. Restada è però la violenza. E da quella s'occupa Ursula Brunold-Bigler (tranter auter) en l'epilog da ses cudesch "Die drei Winde" ch'è cumparì ultimamain en la chasa editura Desertina. Per quel cudesch ha Ursula Brunold-Bigler translatà dal sursilvan al tudestg – per part anc ina giada, per part da nov – tut las paraulas che Caspar Decurtins (1855-1916) ha rimnà da ses temp en Surselva e ch'el ha per gronda part publitgà en sia "Crestomazia". Sch'ins legia quel epilog, alura dattan en egl dus puncts: I'emprim è che Ursula Brunold-Bigler constatescha che las paraulas publitgadas en la "Crestomazia" mussan savens ina structura nun-paraulesca, vul dir ch'ellas na fan betg l'impressiun d'esser vegnidas notadas en situaziuns nua ch'ellas èn vegnidas raquintadas ad in public. Ellas sumeglian perquai pervi da lur stil direct, concis e senza grondas descripziuns pli tgunsch a resumaziuns che ad in raquint viv. Tenor ella n'è quel stil simpel e sitg betg ina particularitad grischuna sco che quai è vegnì interpretà e fixà da la scienza, mabain ina dumonda da la tecnica da quel temp. Decurtins e sias collavuraturas han numnadamain stuì notar tut a maun.

Sche dunnas quintan paraulas...
In auter punct è la violenza. Schebain che Decurtins n'inditgescha quasi mai da tgi ch'el ha udì sias paraulas e che la scienza da lezza giada era da I'avis ch'ils buns quintaders da paraulas sajan tuttina mo ils umens, emprova Ursula Brunold-Bigler cun cumparaziuns da paraulas sur la Surselva or da mussar ch'ins possia premetter tar tschertas paraulas da Decurtins ina dunna sco raquintadra. Il punct cardinal da sia teoria è la dumonda sco che la paraula va enturn cun la violenza. Paraulas quintadas d'umens èn pli crudellas e diras che talas quintadas da dunnas. Sch'ils adversaris na sa mazzan betg a la fin da la paraula (paraula 30 p.ex.), sch'i vegn perdunà al trid e nausch (paraula 53) u sch'ils trais frars as arranschan per pudair profitar tuts trais da las ritgezzas dal pli giuven (paraula 18), alura è tenor Ursula Brunold-Bigler la probabilitad pulit gronda  che quella paraula è vegnida quintada d'ina dunna perquai ch'ella mussa tratgs tipics feminins sco la tschertga da soluziuns nua che tuts profitan u il basegn da crear in'atmosfera armonica. U: Sche situaziuns en paraulas, nua ch'ins pudess supponer che la dunna saja vegnida violada (paraula 60), sche talas situaziuns han subì midaments a favur da la dunna, alura èn quellas paraulas quasi segir vegnidas "feminisadas".